別趙子
作者：韓愈
朝代：唐

paragraphs: 我遷於揭陽，君先揭陽居。
揭陽去京華，其里萬有餘。
不謂小郭中，有子可與娛。
心平而行高，兩通詩與書。
婆娑海水南，簸弄明月珠。
及我遷宜春，意欲攜以俱。
擺頭笑且言，我豈不足歟。
又奚爲於北，往來以紛如。
海中諸山中，幽子頗不無。
相期風濤觀，已久不可渝。
又嘗疑龍蝦，果誰雄牙鬚。
蚌蠃魚鼈蟲，瞿瞿以狙狙。
識一已忘十，大同細自殊。
欲一窮究之，時歲屢謝除。
今子南且北，豈非亦有圖。
人心未嘗同，不可一理區。
宜各從所務，未用相賢愚。